নিজস্ব প্রতিবেদন: বিজেপির যুব মোর্চাকে বাইক মিছিলের ছাড়পত্র দিল হাইকোর্ট। স্বামী বিবেকানন্দের জন্মদিনের প্রাক্কালে ১১ জানুয়ারি কাঁথি থেকে সংকল্প যাত্রার পরিকল্পনা নিয়েছে বিজেপির যুব মোর্চা। ১৮ জানুয়ারি কোচবিহারে শেষ হবে বাইক মিছিল।  গত শনিবার সাংবাদিক সম্মেলনে 'সংকল্প যাত্রা' কর্মসূচির ঘোষণা করেন দার্জিলিং জেলা বিজেপির সম্পাদক অভিজিত্ রায় চৌধুরী। প্রায় ৫০০ জনের এই মিছিলে অংশগ্রহণের কথা রয়েছে। সেই মিছিলের অনুমতি দেয়নি রাজ্য প্রশাসন। সেই সিদ্ধান্ত চ্যালেঞ্জ করে হাইকোর্টের দ্বারস্থ হয় বিজেপির যুব মোর্চা।  বুধবার হাইকোর্ট জানতে চায়, মিছিল সুষ্ঠুভাবে করতে গেলে কী ব্যবস্থা নিতে পারে বিজেপি? তখন গেরুয়া শিবিরের আইনজীবী বলেন, এক জায়গা থেকে আর এক জায়গায় পৌঁছনোর ৩০ মিনিট আগে স্থানীয় থানাকে জানানো হবে। রাস্তায় আইনশৃঙ্খলাও বজায় রাখবেন বিজেপি কর্মীরা। আইন মেনেই বাইক নিয়ে মিছিল করবেন তাঁরা। বিজেপির আইনজীবীর বক্তব্য শোনার পর সংকল্প যাত্রার অনুমতি দেয় আদালত।